
îran gefa herî mezin e li ser aştiya cîhanî 



S inatorê Komarîxwaz ê 
Amerîkayê bi navê , di 
rapora belavoka “Hîl” a ser 
bi kongireya wî welatî de 
ragehand ku, bidestxistina 
çeka Etomî ji aliyê Komara 
Îslamî ya îranê ve, pirs- 
girêka herî sereke ye li ser 
rêya aştiya cîhanî, û hewce 
ye ku em rê ji terorîstan 
bigirin da ku nekarin xisa- 
ran bigehînin Amerîka û 


hevpeymanên wê. 

Kirêk herweha di doma 
gotinên xwe de radigehîne 
ku, rejîma îranê ji sozên ku 
daye dewleta Obama, paşve 
dikêşe û daxwaza rakirina 
bilez a dorpêçan dike û eva jî 
bi wateya piştevanîkirina bi 
milyardan Dolarî ji torên ter- 
orîstî ên îranê tê, û Komara 
Îslamî jî weke piştevanê herî 
mezin ê terorîstan li cîhanê 


da nasîn. 

Eva di demekê de ye ku her 
du sinatorên Komarîxwaz 
Mark Kirêk û Rabêrt Min- 
indêz bi hev re gelaleyek 
pêşkêşî Sinaya Amerîkayê 
kirine û têde daxwazê dikin 
ku hekî keysa etomî heya 
dawiya heyva Hezîranê 
negîje rêkevtina dawiyê, 
dorpêçên nû li ser îranê her 
bimînin. 


Sûriye dixwaze ku mijara xweseriyê gotûbêj bike 


W ezîrê Lihevhatina 
Niştimanî yê Sûri- 
yê Elî Heyder ragihand 
Hikûmeta Sûriyê amade 
ye ku mijara “xweseriyê” 
gotûbêj bike. 

Elî Heyder diyar kir, li Ro- 
javaya Kurdistanê xweserî 
ramanek e û Hikûmeta Sûriyê 
dikara li ser wê mijare danû- 
standine bike. Heyder anî 
ziman, ew partiyên kurdî yên 
li Rojavaya Kurdistanê normal 


dibînin û wiha got: “Li Sûriyê 
daliqandina alên kurdî ji bo me 
ne pirsgirêk e.” 

Herwiha Heyder eşkere kir 
ku meha borî li Amûdê ligel 
berpirsên Kantona Cezîre re 
civîya ye û wiha domand: 

“Hikûmeta Sûriyê amadeye 
mijara “xweseriyê” gotûbêj 
bike, ji ber ku ev proje hêj di 
ramanan de ye û ne biryarekê 
tekez e. manca me, ew bû ku 



em navbera Hikûmeta Sûriyê û 
xelkê herêmê xweş bikin.” 



Birêz Hesen Şerefî endamê Deftera Siyasî ya PDKÎ: 


“Hindî ku rejîma îranê di hemberî cîhana derve 
û welatan de paşekêşê bike, zext û givaşa li ser 

xelkê navxwe û azadîxwazan jî zêdetir dike”. 

“Axivtinên Kalkan 
xizmetê bi yekparçeyiya 
Kurdistanê nakin”. 

‘Du birayên min di 
nav refên PDKÎ de 
şehîd bûn”. 



Xelatgirê Nobelê, 
“Guenter Grass” 
koça dawiyê kir 

Xamineyî û Lozan 


Şehab Xalidî 


B êguman her demekê ku Komara 
îslamiya îranê dikeve nav kirîze- 
ke kûr de, axivtina dawiyê Xamineyî 
bi xwe dike, lê carina berevajî xwe 
dide aliyekî, û hewl dide xwe bêalî 
nîşan bide, û guneha paşekêşekirina 
ji helwestên xwe yên pêşîn bixe stûyê 
dewletê. 

Belê herwekî em dizanin Ehmedîni- 
jad ku bi siyasetên xwe yên çewt 
ragehand ku biryarnameyên Konseya 
Ewlekariyê kaxezên diriyayî ne, û 
Xamineyî jî spasiya xelkê dikir ku di 
hemberî şeytanên mezin wate Amerî- 
kayê de xweragir in, û teslîmî teh- 
rîmên wan nabin, û xelkê hejar xistin 
nav rewşeke dijwar de, û îro rojê 
neçar in paşekêşeyê bikin, em dibînin 
ji aliyekî ve, nevêrin bi yekcarî bêjin 
ku em encama rûniştina Lozanê ret 
dikin, û ji aliyekî din ve jî dixwazin vê 
paşekêşeya xwe bipeçêvin, û hêcetan 
jê re bînin. 

Lê herçend ku ew paşekêşeya wan jî 
di dirêjheyam de zehmet e ku bi qa- 
zancê xelkê hejar ê welatê me bi dawî 
bê, lê em dibînin ku vê paşekêşeya 
rejîmê di hemberî Amerîka û Rojavay- 
iyan de, şer û kêşeyên navxweyî yê di 
navbera baskên cur bi cur ên rejîmê de 
pirreng kiriye. 

Belê îro rojê em dibînin ku ew xetên 
sor -rûniştina di gel şeytanê mezin, 
û teslîmnebûna di hemberî tehrî- 
man de- hatin bezandin, û Xamineyî 
jî giraniya xwe di nav alîgirên xwe 
de ji dest dide, lewra baskê wî, wî 
cardin tûj dike, ku helwestên tundûtûj 
di hemberî baskên dijber de bigre. 
Herçend ku heyeta gotûbêjkar li gora 
pêşniyarên wî û bi dilê wî jî gotûbêj bi 
welatên Rojavayî re kiribin jî, lê dîsan 
encama gotûbêjan wisa nîşan dide, 
ku Xamineyî bi sedema gefxwarinên 
xwe yên pêşîn, û niha jî berevajî bi 
paşekêşekirinê -nermiya qehremanane 
(nermişê qehremanane)- giraniya xwe 
ji dest bide, lewra ew hewl dide ku 
xwe vê care bêalî nîşan bide, û dibêje 
ku ez ne dijî encam rûniştina Lozanê 
me, û ne jî razî bi encama wê rûniştinê 
me. 


Birêz Mihemednezîf Qadirî: Axivtinêii Kalkan xizmetê bi yekparçeyiya Kurdistanê nakin 


K urdistanmedia: Mihemednezîf 
Qadirî endamê Deftera Siyasî 
ya PDKÎ di gotûbêjekê de, tevî 
pêdagirîkirina li ser vê ku ezmûna 


Başûra Kurdistanê bi hêsanî bi 
dest nehatiye, ragehandiye ku ax- 
ivtinên Kalkan xizmetê bi yekpar- 
çeyiya Kurdistanê nakin. 

Çend rojan berî niha Kalkan en- 
damê avaker, û konseya birêvebiriya 
KCK’ê li ser Başûra Kurdistanê 
û Hikûmeta Herêma Kurdistanê 
axivîbû. 

Ew axivtina Kalkan digel dijkiryara 


Partiya Demokrat ya Kurdistanê 
berbirû bibû. Her di vê derheqê de 
malpera fermî ya PDK’ê jî bi rêzdar 
Mihemednezîf Qadirî re hevpeyvînek 
pêk anîbû. 

Li gora gotina rêzdar Mihemednezîf 
Qadirî axivtinên Kalkan xizmeta yek- 
parçeyiya Kurdistanê nakin, û serkev- 
tin di vê yekê de ye, ku hêz û aliyên 
Kurdistanî yekdeng û yekhelwest bin, 
û birêvebiriyeke hevpar hebin. 



Şandeke PDKÎ di taziya du kesayetiyên welatparêz de beşdarî kir 


K urdistanmedia: Şandeke PDKÎ 
di taziya du kesayetiyên welat- 
parêz bi navên Hacî Mehmûd Axa û 
Husên Îbrahîm debeşdarî kir. 

Ew şanda PDKI bi serperestiya birêz 
Çeko Rehîmî endamê Komîteya Na- 
wendî ya PDKÎ di wan du taziyan de 
beşdarî kir. 

Hacî Mehmûd Axa ku serokê êla 


Mîravdelî bû, yek ji dostên emegdar 
ên PDKI, û tevgera rizgarîxwaziya 
Rojhilata kurdistanê bû. Navbirî di 
salên 1967-1968 ’ an de piştgiriya 
PDKÎ kiribû. 

Herwisa rehmetî Husên Îbrahîm jî, 
yek ji dostên emegdar ên PDKI bû. 
Şanda PDKI peyama hevxemiya 
PDKI gehande malbatên herdu dostên 
xwe yên koçkirî. 



/v ^ 

Endameke PDKl koça dawiye kir 


K urdistanmedia: Xatûna 

Mencûlî Keleşî Endama PDKÎ 
bi sedema nexweşiyê, mixabin koça 
dawiyê kir, û di goristana şehîdên 
PDKÎ de hate veşartin. 


Menculî Keleşî temen 41 salî, keça 
Mehmûd bû ku di nav malbateke 
welatparêz, di gundê Kûra jorîn ya 
navçeya Enzelê ya ser bi Urmiyê 
hatibû dinê. Navbirî keçmama şehîd 
Kerem Keleşî bû, ku di nav refa PDKÎ 
de şehîd bibû. 


Herwisa birayekî Mencûliyê di nav 
refa PDKI de kêmendam bûye, û niha 
li derveyî welat dijî. 


Xatûna Mencûlî Keleşî di 
sala 1993 (1372)’ande, di gel 
birêz Qasim Keleşî pêşmergê 
PDKI jiyana hevpar pêk anî, 
û her ji wê demê ve heta 
dawiya jiyana xwe, endama 
Rêxistina Aşkere ya PDKÎ, û 
endama Yekîtiya Jinan jî bû. 

Ew endama PDKI heta 
dawiya jiyana xwe bi rêbaza 
PDKÎ emegdar ma. PDKÎ 
sersaxî li malbata wê dike, û 
xwe li xem û kovana wan de 
beşdar dizane. 



Çend endamên PDKl di bûyera hatûçûnê de canê xwe ji dest dan 



K urdistanmedia: Bûyera 
hatûçûnê li ser riya Mesîf 
-Hewlêrê, bû sedema vê ku sê kes ji 
endamên du malbatên PDKÎ canê 
xwe ji dest bidin. 

Di vê bûyera nexweş de Soheyla 
Şerîfzade endama PDKI û keça 
Îsma’îl Şerîfzade naskirî bi “Qale sûr” 
pêşmergê PDKÎ di gel kurê xwe yê 
du salî canê xwe ji dest dan. Herwisa 
jinek bi navê Mêhrî Îzedînî hevjîna 
kak Peyman Dafi’î endamê PDKI û 
pêşmergê pêşîn yê PDKI jî canê xwe 


ji dest dan. 

Termê Soheyla Şerîfzade û kurê wê 
yê du salî bi beşdariya endamên rêber, 
kadr û pêşmerge û malbatên wan di 
cimata şehîdên PDKÎ de bi axê hate 
spartin. 

Mixabin di bûyereke din ya hatûçûnê 
de jî, Cewad kurê birêz Axacan 
pêşmergê pêşîn yê PDKÎ û endamê 
emegdar yê PDKÎ canê xwe ji dest da. 
Em sersaxiyê dibêjne malbatên wan 
ezîzan, û xwe hevbeşê xem û kovanên 
wan dizanin. 

Vegeriyan bo xala sifrê 



Mistefa Hicrî 

D i encamê de roja Pêncşemî 
02.04.2015 (13.01.1393)’anû 
piştî nêzîk bi 18 mehan gotûbêjên 
di navbera Komara Islamiya îranê 
û şeş mezinhêzên cîhanî de, derheq 
mehandina oranyomê ji aliyê îranê 
ve, daxuyaniyeke kurt ku herdu alî li 
ser beşek ji çarçoveya giştî ya wê sax 
bibûn, ji aliyê Mihemed Cewad Zerîf 
Wezîrê Karê Derve yê îranê, û Fidrîka 
Mogrînî berpirsyara Siyaseta Derve ya 
YE’ê di Lozana Swîsê de hate xwendin, 
ku biryar e piştî domandina gotûbêjan, 
heya meha Pûşperê bigihîjin lihevkirina 
dawiyê. 

Di meha Rezbera sala 1392 (2013)’an 
de, û berî destpêkirina gotûbêjan di 
Jinêva Swîsê de, derheq pirsa me- 
handina Oranyomê ji aliyê îranê ve, 
bi armanca destpêregihîştina bi çeka 
navikî, di gotarekê de di bin serxetê 
“gelo rejîma îranê ber bi guhertinê 
ve pêngavan hildigre?”, Min bi 
şirovekirina rewşa aloz ya îranê, û 
hest bi metirsîkirina deshilatdarên wî 
welatî, û li ser veyî hemiyan Elî Xam- 
ineyî rêberê rejîma îranê, derheq heri- 
fina aboriya welat - ku sedema beşek 
ji wan sepandina wan dorpêçan bû ku 
ji aliyê NY, û welatên rojavayî ve bi 
ser îranê de hatin sepandin- nivîsand 
ku ji bo rizgarkirina îranê ji destê wan 
dorpêçan, rejîm di encamê de wê serî 
di hemberî şert û mercên Rojava de 
bitewîne, heya derfetek ku jê re tê 
pêş, wê dest ji wan bemameyên xwe 
yên bilindfirane hilgire. Daxuyaniya 
2’ê Nîsanê, ya Lozanê rastbûna vê 
pêşbîniyê selimand. 

Serbarê vê ku ew daxuyaniya fermî 
gellek kurt bû, û li gora gotina aliyên 
gotûbêjkar, hemû ew xal nexistin rû 
ku di vê çarçoveyê de lihevkirin li ser 

çê bûye, û beşek jî ji xelkê veşartî ye, 
lê ya ku di vê daxuyaniyê de xistine 
berbas, û bi taybetî axivtinên aliyan 
bo ragehandinan, piştî xwendina dax- 
uyaniyê me digehîne vê encamê ku: 

1- îran razî bûye bi vê ku di nav 
nawendên mehandina Oranyomê de, 
nawenda bajarê Netenzê tenê na- 
wendek be ku mehandina oranyomê 
encam dide, û radeya mehandina vê 
oranyomê nabe zêdetir ji %3.67 be, 
niha ku 10 hezar kîlo oranyoma me- 
handî heye, dibe vê oranyomê ji 300 
kîloyî, kêmtir bike, û heya 15 salan di 
nawenda Ferdo mehandina oranyomê 
nehê kirin, heya 15 salan tu binkeyeke 
mehandinê ya nû ava neke, û 2 ji 3 ya 
santrîfiyojên xwe kêm bike. 

2- îran razî bûye bi vê ku di bin 
çavdêriya hertimî ya Ajansa 
Navneteweyî ya Têhna Navikî de be, 
û her demekê ku ew bixwazin azad 
bin serdana her cihekî bikin ku şik 

û guman li ser hebin, xeynî vê ku bi 
dezgehên gellek pêşkevtî wê di bin 
çavdêriyê de bin, bi vî awayî hemû ri- 
yên mehandina oranyomê bi annanca 
çêkirina çekên navikî ji îranê tê gitin. 

3- Di hemberî vê serîtewandina îranê 
ji bo şert û mercên Rojava de, pêngav 
bi pêngav dorpêçên aborî li ser îranê 


wê bêne rakirin, bi mercekê ku ÎAEA 
biselimîne ku îranê ew xalên ku qewla 
cîbicîkirina wan daye cî bi cî kiribe. 

Bi vî rengî Komara îslamiya îranê 
piştî nêzîk bi 12 salan serhişkî, û 
pêdegiriya li ser daxwaziyên rojava 
derheq mehandinma oranyomê bi 
armanca çêkirina çeka etomî, bi 
tabkirina sedan milyard dolarî zirar, 
û veqetiyana ji civaka navneteweyî, û 
bi nirxa birçîtî û bêkariya xelkê îranê 
û ....hwd, derfeta vê bilindfiriyê jê re 
namîne, û vedigere ser xala sifrê. 

Deskevta xelkê îranê ji vê sazanê 
çi ye 

Bêguman hekî aliyê gotûbêjkar heya 
dema diyarîkirî (Meha Hezîranê) 
li hev bikin, piştî rakirina (yan 
helavîstîhêlana) dorpêçan, wê aboriya 
nexweş ya xelkê bêhneke rehet vede, 
û kar û kesabeta xelkê welat wê 
vegeşe, ku armanca xelkê jî her ew 
e. Xweşî û şahiya xelkê îranê piştî 
ragehandina daxuyaniyê jî, nîşaneya 
hêvîdarbûna wan bi vê guhertina erênî 
ye li ser jiyana wan. Eşkerekirina vê 
dilxweşiyê ji aliyê xelkê ve, hilgirê 
peyameke dina ya girîng a siyasî ye 
jî, ku ew jî eva ye ku hekî rejîmê 
carina rêpêvîn bi alîgirên xwe didane 


dikirin jî, û diruşma “Têhna (enirjî, 
wize) navikî mafê bêgotin yê me ye” 
digotin, ew tenê diruşmên teblîxatî 
bûn, hekî ne eva nine ku em dibînin 
ku li gora daxuyaniyê, şiyana çêkirina 
çeka navikî ji rejîmê tê standin, lê 
xelk dilxweş in û dadikevin kolanan, û 
dilxweşiya xwe eşkere dikin? 

Lê li gora ezmûnekê ku me ji vê 
rejîmê heye, aliyê kêm di demek 
kurt de rewşa ewlehiyê wê wekî xwe 
tundûtîj bimîne, hekî xiraptir jî nebe. 
Tê çaverêkirin jî ku hekî aboriya xe- 
lkê baştir be, xelk bi awayekî micidtir 
û berfirehtir daxwaziyên xwe ên din 
ku azadî û nemana vê rewşa emniytî 
ya tundûtîj e, û bi ser wan de zal e, 
bînin gorê. Daxwaziyek ku daxwaza 
piraniya xelkê îranê ye, lê hejarî û 
hewildana ji bo peydakirina nan, ew 
daxwaziya wan kiriye daxwaziyeke 
pile du. 

Deskevta rejîmê ji vê sazanê 

Hekî lihevkirina dawiyê pêk bê, 
hêdî hêdî rejîm dorpêçên aborî li ser 
wê têne rakirin, aboriya wê ber bi 
baştirbûnê ve diçe, û destên wê vekirî- 
tir dibin ji bo domandina siyaseta 
“şandina derve ya şoreşê”, wate her 

eva ku heya niha _ 

kiriye û dike jî, der | Dom R.5 J 

Rêzdar Hesen Şerefî endamê Deftera Siyasî ya PDKÎ: W HlHCll kll 

rejîma Islarnî ya îranê di hemberî 
cîhana derve û welatan de paşekêşê 
bike, zext û givaşa li ser xelkê navx- 
we û azadîxwazan jî zêdetir dike”. 



M alpera Kurdistanmcdia digel 
birêz Hesen Şerefî cihgirê 
sekreterê giştî û berdevkê PDKÎ 
derheq lihevkirina welatên 5+1 û Ko- 
mara îslamiya îranê gotûbêjek pêk 
aniye, ku eva jêr deqa wê gotûbêjê 
ye: 

Pirs: Kak Hesen herwekî ku hûn 
agehdar in, roja pêncşemiyê, 13’ê 
Xakelêwe (2’ê Nîsana 2015)’an 
piştî gotûbêjeke dirêjheyam 
jihevtêgihîştinek (tefahomnameyek) 
di navbera welatên 5+1 û rejîma 
îranê derheq pirsa navikî hate rage- 
handin. Bi baweriya we ya ku hate 
ragehandin tewahiya wan mijaran e 
ku li ser wan li hev kirine? 

Bersiv: Ya ku wekî jihevtêgihîştin 
(tefahomname) hate ragehandin, zeh- 
met e ku tewahiya wan mijaran bi xwe 
ve girtibe ku bas li ser hatibe kirin, û 
li ser wan basan li hev kiribin, ji ber 
ku berî ragehandina jihevtêgihîştinê 
(tefahomnamê) bas ji vê kirin ku ew 
bi hev re sax bûne ku çi beşek ji wê 
jihevtêgihîştinê (tefahomnamê) rage- 
hînin, û çi beşekê jî ranegehînin. 

Pirs: Bas û axivtinên berpirsyarên 
Amerîkayî û Îranî, li ser vê beşê ji 
jihevtêgihîştinê (tefahomnamê) jî 
ku ragehandin cudahî pê ve dix- 
uya, çawa ye ku her yek ji wan 
bi awayekî xalên jihevtêgihîştinê 
(tefahomnamê) bas dike? 

Bersiv: Ya ku di destpêkê de ji aliyê 
nûnerê YE, û Wezîrê Karê Derve yê 
Rejîma îranê ve hate ragehandin, 
cudahiyeke berçav pê ve xuya nedikir, 
lê piştre ku her yek ji wezîrên derve 
yên Amerîka û îranê bi cuda bas li 
ser kirin, cudahiyek pê ve dixuya, 
ku ew yek jî vedigere ser vê ku her 
yek ji wan zêdetir bo berdengên xwe 
axivtin kirine, em dizanin ku hem li 
Amerîka û hem jî li îranê, hinek alî û 
çend organên bi bandor ji encama wan 
gotûbêjan nerazî ne, û di rastî de her 


yek ji wan aliyan di axivtinên xwe de, 
bi awayekî li ser xalên jihevtêgihîştinê 
(tefahomnamê) qise dikin, ku hekî 
nekarin berdengên xwe razî jî bikin, 
aliyê kêm wan bêdeng bikin. 

Pirs: Derheq ya ku wekî 
jihevtêgihîştin (tefahomname) hate 
ragehandin, cuda ji vê ku her yek ji 
wan çawa bas dikin, PDKÎ çawa vê 
yekê şirove dike? 

Bersiv: Naveroka wê jihevtêgihîştinê 
(tefahomnamê) ku hate ragehandin 
eşkere dike, ku dorandiyê sereke re- 
jîma îranê ye, herçend ku vê rejîmê bi 
dirêjahiya temenê xwe her dorandinek 
jî wekî serkevtin çav lê kiriye, lê em 
dizanin ku rejîma îranê demek dirêj 
e ku bas ji çalakiyên xwe yên navikî 
dike, û zêdetir ji 12 sal e ku bi sedan 
milyard dolarî ji samana xelkê îranê 
di vê riyê de xerc kiriye, her di vê 
derheqê de jî, gellek astengî jî ji xwe û 
xelkê îranê re pêk anîne, û bi sedema 
dorpêçên aborî jî bi milyardan dolarî 


zirar gihandiye xelkê îranê û jiyana 
xelkê bi astengiyan re berbirû kiriye, 
bêkarî zêde bû, û gellek piroje sekinîn, 
niha li gora vê jihevtêgihîştinê (tefa- 
homnamê) ew hatiye ser xala sifrê, 
yanî hekî rejîma îranê di salên borî 
de, berî ku vê hemû zirarê bigehîne 
xelkê îranê, û serê xwe ji bo naveroka 
j ihevtêgihîştineke (tefahomnameyeke) 
bi vî rengî bitewîne, ne ew hemû zirar 
digihîştin xelk û samana wan, û ne jî 
ew hemû arîşe û kêşe di gel cîhana 
derve de, wê jê re pêk hatiban. 

Pirs: Rast e ku rejîma îranê bi serî- 
tewandina xwe, û girîngî nedan bi 
daxwaziyên cîhana derve, û henekê 
xwe kirin bi biryarên NY, û wekî 
kaxezên diriyayî binavkirina bir- 
yarnameyên dorpêçên aborî, û heya 
eva ku gemaro wekî vegeşîn û xwe- 
bijîviyê bi nav dikirin, û di encam 
de ew hemû zirar gehandin xelkê 
îranê, lê naveroka jihevtêgihîştinê 
(tefahomnamê) çawa ye, û çawa 


hatiye darêtin? 

Bersiv: Naveroka jihevtêgihîştinê 
(tefahomnamê) bi awayekî hatiye 
amadekirin ku eva rejîma îranê qebûl 
kiriye, hemû qewldan (te’ehod) e, lê 
welatên 5+1, eva ku qebûl kirine, yan 
berteng (sînordar) e, yan mercdar e, 
yan helavîstin e, û yan jî hemû girê- 
dayî ne bi wan mercên ku jê re danîne, 
çi di asta santrîfiyojan de, yan derheq 
mehandina Oranyomê, û yan derheq 
gellek pirsên pêwendîdar bi vê mijarê 
de, ku hekî em nebêjin bo hertim, 
lê bo 10 yan 15 salên din, pêşiya 
vegeşandina fena navikî tê girtin. 

Pirs: Lê rakirina dorpêçan ew jî 
di vê rewşa xirap ya aborî de, ku 
rejîma îranê tê de ye, dikare riheke 
din bixe ber laşê şepirze yê îranê, 
boçûna we çi ye? 

Bersiv: Diyar e ku ew rewşa aborî 
ku we bas kir, vedigere bo wê demê 

ku ew jihevtêgihîştin (tefahom- 
name) heya sê mehên din bigihîje 
lihevkirineke giştgîr, bi hûrdekariyên 
xwe ve, wê demê jî zehmet e ku ew 
dorpêçên aborî bi tewahî bêne rakirin. 

Lê asayî ye ku hekî dorpêçên aborî 
qonax bi qonax jî bêne rakirin, ban- 
dora wan ya erênî li ser rejîma îranê 
hebe, lewra nabêjim îran, û dibêjim 
Komara îslamiya îranê, ji ber ku 
aboriya îranê kêmtir di xizmeta xelkê 
îranê de ye, û zêdetir di xizmeta dem 
û dezgehên parêzerê vê rejîmê de ye. 

Lê bi vî halî jî rakirina gemaroyan 
heya qasekî kêm, bandora xwe li ser 
bazar û bijîva xelkê dadinê, eva di 
demekê de ye ku arîşeya sereke ya xe- 
lkê îranê û neteweyên wî welatî digel 
rejîma îranê kêmtir madî û me’îşetî 
ye, belkû zêdetir siyasî û nebûna azadî 
û doma maf binpêkirina rejîmê ye ku 
wisa xuya nake ku piştî vê lihevkir- 
inê jî ku di rê de ye, guhertinên erênî 
û vekirina siyasî li pey xwe hebe, 
berevajî ceribandinan nîşan daye, 
ku hindî ku rejîma Îslamî ya îranê 
di hemberî cîhana derve û welatan 
de paşekêşê bike, zext û givaşa li ser 
xelkê navxwe û azadîxwazan jî zêdetir 
dike. 


Her çawa ku rejîm amade bû ku di 
hemberî welatan û cîhana derve de 
serê xwe bitewîne, hekî her bi vî 
awayî jî serê xwe bo daxwaziyên 
siyasî tewandiba, me dikarî ku bêjin 
guhartin di rejîma Îslamî ya îranê de 
pêk hatiye, û jiyana xelkê guhertineke 
erênî bi ser de hatiye. 

Pirs: Te bas ji vê kir ku baştirbûna 
rewşa aborî, zêdetir rejîma îranê 
mifahê jê werdigre heya xelkê 
îranê, mebesta we çi ye? 

Bersiv: Merema min ew e ku rejîma 
îranê, pitir ji xelkê îranê girîngiyê 
dide siyaset û kiryarên xwe, û sa- 
mana welat jî di heyama temenê 
xwe de bo vê armancê bi kar aniye, 
lewra baştirbûna rewşa aborî ya 
rejîmê, destê rejîmê vekirî dihêle, 
di alîkarîkirina bi deste û girûpên 
tundrev di herêmê de, û girûpên ter- 
orîstî, û destêwerdana zêdetir di nav 
karûbarên welatan de, û tevdanîkarî û 
têkdana ewlehiya herêmê. 

Em hêvîdar in, ku her çawa ku 
civaka cîhanî û welatên 5+1 girîngî 
dane çeka navikî ya îranê, û derheq 
destpêregihîştina rejîma îranê bi çeka 


navikî hest bi metirsiyê kirin, û di en- 
cam de ew neçar bi serîtewandina di 
hemberî şert û mercên xwe de kirin, lê 
her bi vî rengî jî girîngiyê bidin mafên 
mirovan, û maf û azadiyên neteweyên 
îranê û aramiya herêmê, û her bi vê 
micidbûnê jî, rejîma îslamiya îranê 
bixin jêr zext û givaşê, û neçar bi serî- 
tewandina di hemberî azadiyên xelkê 
îranê û aramiya herêmê de bikin. 

Pirs: Bi awayekî giştî hekî ew 
jihevtêgihîştin (tefahomname) bibe 
lihevkirin, û lihevkirineke yekcarî 
jê bikeve, û di çarçoveya lihevkirinê 
de dorpêçên aborî bêne rakirin, gelê 
wê bandora erênî li ser pêwendiyên 
rejîma îranê digel rojava hebe? 

Bersiv: Bi rakirina gemaroyan heya 
pile bi pile jî, pêwendiyên tîcarî ên 
welatên Rojavayî, digel îranê wê zêde 
vegeşin, renge digel wan welatên ku 
rejîma îranê heya niha bi çavê neyar 
lê nihêriye, kêmtir yan direngtir, û 
digel wan welatên ku rejîma îranê 
asayî reftar bi wan re kiriye, zûtir yan 
zêdetir. Asayî ye jî ku ew pêwendî di 
warên din de jî bi bandor bin. 

Pirs: Bi berçavgirtina vê rewşê, û 
piştî lihevkirina yekcarî ya welatên 


5+1 digel rejîma îranê, hûn rewşa 
tevgera Kurd û xebata xelkê Kurd- 
istanê çawa dibînin? 

Bersiv: Xebata rewa ya Kurd û 
xelkê Kurdistana Rojhilat, û heya ew 
azadîxwazên îranê ku di destpêkê 
de li ser naveroka kevneperestane û 
dijî demokrasî û dijî mafê neteweyî 
guman tunebûne, û her ji destpêka 
bidestvegirtina deshilatê ji aliyê re- 
jîma Komara Îslamî ya îranê ve dom 
hebûye, niha jî berdewam e, û nahê 
girêdan bi pêwendiyên rejîma îranê, 
digel her cihekî din, heya hekî ew 
pêwendî bi erênî yan nerênî jî bandor 
wan hebin. 

Pirsa demokrasî, mafê neteweyî, 
dadperweriya civakî wekheviya 
mafê jin û mêr di malbat û civakê 
de, di gel naveroka rejîma îranê yek 
nagrin, û di çarçoveya vê rejîmê de 
desteber nabin, lewra heya hiloşîna 
rejîma Îslamî û astengî pêkanîn li ser 
riya dabînbûna wan mafan, xebata 
azadîxwazan û neteweyên îranê, û li 
serveyî hemiyan neteweya Kurd di 
kurdistana îranê de, berdeqwam dibe, 
û bi piştevaniya civatên xelkê îranê û 
azadîxwazan piştqahîm dibe. 


Jeniral Dimpsî: Amerîka agehdarî firotina S-300’an bi îranê bû 

heq destêwerdana di nav karûbarên 
welatên herêmê de, û alîkarîkirina di- 
gel dost û hevalbendên xwe di herêmê 
de, wate rejîma Sûriyê, Hizbullaha 
Lubnan, Husiyên Yemenê, û girûpên 
din ên terorîstî di gellek cihên cîhanê 
de. Lê ew vegeşîna aborî ew nabe, ku 
hinek ji çavdêran behsa wê dikin, ku 
ew jî vedigere ser du sedemên sereke: 

1-Nirxa petrolê her niha gellek 
daketiye, û bi şandina petrola îranê 
bo bazarê, renge zêdetir jî nirxa wê 
dakeve, û ji bo zêdetir hilincan û 
zêdetir şandina petrolê jî hewcehî bi 
heyameke zaf heye ji bo nûjenkirina 
çalên petrolê. 2- Sîstema birêvebiriya 
aborî di bin deshilata Komara slamî 
de wekî hemû beşên din, sîstemeke 
kêrnehatî ye, û wê sîstemê hêz û 
şiyana vegeşîna aboriyê tuneye. Lê 
piştre dibe em çavnihêrê guhertinên 
din jî di rewşa herêmê bin ku ew jî 
vedigere ser wan xalên veşartî ku di 
daxuyaniyê de nehatine nivîsandin û 
renge piştî lihevkirina dawiyê jî, xelk 
jê nehêne agehdarkirin. 

Têbînî: Çavkaniyên zanyariyên vê 
gotarê ji wan mijaran hatine wer- 
girtin, ku ji aliyêl Amerîkayiyan ve 
hatine weşandin. 


S erokê Nawenda Hevpar a Hêzên 
Çekdar ên Amerîkayê dibêje 
ku flrotina pedafendên S-300 bi 
îranê tu bandorekê li ser vebijêrkên 
leşkerî yên ku egera bikaranîna 
wan li dijî îranê heye, tunabe. 

Jeneral Martîn Dimpsî di civîna xwe 
ya hevpar ya bi işton Karter Wezîrê 
Parastina Amerîkayê re, ragehand ku: 
“Bi sala ye em agehdar in ku Rûsiye 
dixwaze sekoyên dijî mûşekî bifiroşe 
îranê, û me di nirxandinên xwe de, 
hemû aliyekî vê pirsê daye berhev”. 

Navbirî derheq vê pirsa nûçegihanan 
ku gelo ew mûşek nabin sedema vê ku 
Amerîka egera bikaranîna vebijêrka 
leşkerî li dijî îranê rake, got: “Vebijêr- 
ka leşkerî ji bo hewldana zêdetir ya di 
warê dîplomasiyê de ye, û hekî dîplo- 
masî têk here, wê demê ji bo pêşîgirtin 
û xatircembûn ji destpêrenegihîştina 
îranê bi çeka navikî, ew vebijêrk her li 
ser cihê xwe wê bimîne”. 

Navbirî derheq rola îranê jî di Yemenê 
de got ku îranê pêwendî bi Hosiyan re 
heye, lewra Erebistanê mafê vê yekê 
heye ku nîgeran be. 


Wezîrê Parastinê jî derheq rola weza- 
retxaneya xwe û erkên wê di biyavê 
pirsa etomî ya îranê de got: “Rola 
me encamdana gotûbêjan nine, belkû 
girîngîdan bi du pirsên dinê ye. Karê 
me yê yekemîn herwekî serkomar 
ragehandiye, xatircembûna ji paras- 


tina vebijêrkên din ên li ser maseya 
gotûbêjan e, û karê me yê duyem jî 
berdewamî li ser pêkanîna tenahiyê di 
tewahiya herêmê û berdewambûna me 
li ser bihêzkirina şiyanên hevalbendên 
me ye”. 

Herifandina kesayetî û şunasa neteweyî bi pêkenokan 

Di îranê de ferq û cudahîdanîn û siv- 
ikatîpêkirineke rêkxistî bo neteweyên xeynî 
Fars heye, ku herwekî me îşare pê kir, xwe 
xistiye nav pirtûkên dersî de jî. 



Şemal Terxîbî 


M irov tenê jîndarê li ser topa erdê 
ye ku dikare ji riya keniyê ve 
hem hesta mirovane ya xwe eşkere 
bike, hem jî barê giran yê nexweşiyên 
jiyanê di nav hindurê xwe de sivik bike. 

Baskirina serpêhatiyên xweş, tameke 
taybetî dide rûniştinên di nav civakê 
de, û herwekî civaknas û derûnnas 
îşareyê pê dikin, vegotina qiseyên 
xweş dikarin li ser vegeşîna hêza civakî 
bandora xwe ya erênî danên, lê hinek 
caran ew qiseyên xweş sînorên xwe yê 
rastîn dibezînin û dikevin nav xaneya 
henekkirinê (mesxerekirinê, bêhur- 
metîkirinê), ku şûnwarên neyînî li paş 
xwe bi cih dihêlin, û bandora xwe li ser 
pêwendiyên di navbera takên civakê de 
dadinên. 

Di îranê de ew qiseyên cihê keniyê ku 
wekî cok (pêkenok) têne nasîn, heya 
qasekî berçav girêdayî bi henekê xwe 
kirina bi neteweyan û zimanên wan, 
yan girûpên civakî û zaravên wan, û 
regezên jin û mêr, û meseb û baweriyên 
olî û ...hwd ne, ku naveroka piraniya 
herî zaf ya wan cokan (pêkenokan) pêk 
tê ji bêaqilî, paşveman, hovîtî û ...hwd, 
û ew aliyên ku berdengê wan pêkeno- 
kan in. Ya ku di vir de cihê basê ye, 
bersivdan e bi wan pirsyaran: 

Gelo destpêka serhildana piroseyê di 
îranê de vedigere bo çi demekê? Sedem 
yan sedemên zêdebûna vê diyardeyê 
çi ne? Bandorên vê pirsê li ser pê- 
wendiyên takên civakê çi ne? Gelo ev 
piroseya bi awayê sîstematîk bi rê ve 
diçe, yan dibe wekî diyarokek civakî û 
pirseke carr çav lê bihê kirin? 

Bona bersivdana bi van pirsyaran di 
berahiyê de, dibe vê pirsyarê em bixin 
rû, ku îran bi sedema zalbûna çendîn 
rejîmên dîktator di çend sedsalên borî 
de, ku derfeta eşkerekirina boçûnan 
gellek kêm bûye, û civakeke xemok û 
daxistî ye, fîrsenda eşkerekirina “şunas” 
û “hebûnê” tê de nahê xuyakirin. 

Wate derfet bona vê ku xelk bikarin di 


xweşî û şahiyan de beşdar bin gellek 
kêm e, û bi vê sedemê jî ew hewce- 
hiya derûnî ji riyên cok (pêkenok) û 
henekan ve eşkere dikin. Renge di vir 
de em nekarin dîroka rast û dirust ya 
serhildana vê diyardeyê di îranê de 
bixin rû, lê bi xatircemî ve destpêka bi 
sîstematîkkirina pirsa darêtina pêkeno- 
kan li dijî neteweyan û zimanên wan 
vedigere bo wê demê ku deshilatdarên 
îranê, siyaseta asîmîlasyon û yekdest- 
kirina gelên îranê girtine pêş (dewrana 
Pehlewî). 

Ew pêvajo bi dirêjahiya çend dehikên 
borî, û bi taybetî piştre jî digel bidest- 
vegirtina deshilatê ji aliyê rejîma îs- 
lamiya îranê ve, formeke din ya taybetî 
bi xwe ve girt, û di rastî de bû emrazê 
di destê dewletê û hikûmetên yek li pey 
yekê, da ku bi vî rengî bikarin cuda- 
hizran û ayînza û neteweyên cuda ji 
nawenda îranê, berbirûyê dûrxistina ji 
nasnameya takekesî û di heman demê 
de jî, şunasa bi kom bikin, û xwe bi 
kêmzanînê bikin hêvinê gihîştina bi ar- 
mancên sereke ku heman vemirandina 
hesta nasnamexwaziyê û serbixweyiya 
nasnamê ye. 

Ew pêvajo hinek caran ji riya dem û 
dezgehên piropagendeyî, û carina jî ji 
riya pirtûkên xwandinê, û carina jîji 
aliyê berpirsyarên hikûmetî û deshilat 
bi destan ve, di kombûnên şexsî û giştî 
de hatiye cî bi cî kirin, lê xala balkêş û 
cihê mixabiniyê ew e ku hinek caran bi 
nav rewşenbîrên ser bi wan netewe û 
ayînzayan bi zanebûn yan jî bi ne- 


zanebûn, wan diyardeyan vedigeşînin, 
û di bin navê “qiseyên xweş” û “bo 
bêhnvedana mejî”, bêhurmetiyê bi 
aliyekî din dikin, û bi xatircemî ve ew 
pêkenokên ku ji bo Kurdan, Azeriyan, 
Ereban, Reştiyan, û Loran di îranê de 
çêdikin, ji bo geşekirina hizra siyasî û 
civakî ya wan nine, û hewldanek e bo 
sivikatîkirin û lawaz nîşandana hêz û 
şiyanên mirovî û me’newî yên wan, ku 
renge yek ji armancên wê, hêcetanîn be 
bo vê siyaseta ne dadperwerane ku di 
warê geşeya aborî û siyasî û çandî de, 
di wan herêman de berçav hatiye girtin, 
ku herêmên neteweyên îranê ne. 

Di îranê de ferq û cudahîdanîn û siv- 
ikatîpêkirineke rêkxistî bo neteweyên 
xeynî Fars heye, ku herwekî me îşare 
pê kir, xwe xistiye nav pirtûkên dersî de 
jî. Ji dîtingeha ol ve jî herwekî ku heya 
niha hatiye dîtin, pêgeha peyrewên 
ayînên cuda ji mesebê fermî ye, ku bi 
giştî di destê ferq û cudahîdanînên bi 
eşkere de dinalin. Bi xatircemî ve ew 
cure siyaset komek şûnwaran jî li pey 


xwe bi cih dihêlin ku renge beşek ji 
şûnwarên wan henekpêkirinan bi van 
awayan bin: 

Yekem, bandora vê rewşê pêk tê ji la- 
wazbûn û heya veqetiyana pêwendiyên 
giştî, di nav civakê de, ku bi xwe ga- 
rantiya pêkvemanê û lihevkirina tex û 
qatên civakê dikin. Wate bi lawazbûn û 
nemana vê hevpêwendiyê, pêkenok car- 
din berhem tên, û pêwendiyên mirovî 
zêdetir ber bi lawazbûnê ve dibin. 

Di asta takekesî de jî dikare bêbaw- 
eriyê pêk bîne, ku encam heman ji xwe 
bîhanîbûn e ku kêşeya herî mezin li ser 
riya vegeşîna çandî û civakî tê hesiban- 
din. Bo mînak hekî bandora vê pêva- 
joyê li ser neteweyekê bigihîje astekê 
ku hest bi şerm û bîhanîbûnê bike, tu 
palderek namîne ku nivşên piştî wan bo 
parastina deb û nerît û çanda gelê xwe 
pal bide, ku ew pirsa jî di cihê xwe de 
dibe sedema sazbûna nivşeke bêhêvî û 
dûr ji bawerkirina bi xwe. 

“Haya me ji te heye tu 
çi dikî!”. 



u îran vegeriya bo 
xala sifrê”. 



u Kurdên Tirkiyê 
zêdetir bawerî bi 
AKP’ê hene, heya 
HDP’ê”. 



“Pêşmerge %95 
ji herêmên Kurd- 
istanê ji bindestê 
DAÎŞ’ê azad kiri- 



Mohreyên 


bîhanî di şerê Îslamîstan de 



Selam Îsmaîlpûr 

K omara Islamiya îranê berî vê 
ku deshilatê bi dest ve bigre, bi 
pêşvegirtina siyaseta şandina derve ya 
şoreşê, û piştevaniya ji tevgerên bi nav 
xelkî û rizgarîder, û di rastî de girûpên 
terorîstî û hewldan bona nifûza nerm 
di nav xelkê wan welatan de, kariye ku 
pêgeha xwe di her yek ji wan wela- 
tan de ji xwe re bibîne, bi awayekî ku 
bikare berjewendiyên xwe di herêmê 
de bi xerc û hêza mirovî ya welatên 
ku armanca wê ye, û di nav xaka wan 
welatan de cî bi cî bike. 

Bi vê sedemê welatên wekî Tirkiye, 
û Erebistan û welatên din ên Erebî ku 
direngtir ji îranê bîr ji vê mijarê kirine, 
niha bi çûna rasterast bo şerên herêmî 
li dijî hevalbendên rejîma îranê, di rastî 
de bêy pevçûna rasterast digel îranê, vê 
rejîmê û ji vê jî girîngtir hinek beşên 
din dikin dijminê xwe. 

Ew pirsa zêdetir ji vê cihê ve çavkanî 
digre ku hikûmetên Erebî di van salên 
dawiyê de tu carî bi awayekî micid bîr 
ji nifûza di nav girûpan û tex û qatên 
cur bi cur ên neteweyên xwe û cîranên 
xwe de nekirine, û zêdetir hewl dane 
ku di nav berhevdanên herêmî de, 
piştevanê rejîmên nedemokratîk ên 
wekî xwe, di hemberî zextên navxweyî 
û gefên navxweyî de bin. 

Lewra niha rejîma îranê dixwaze ku bi 
lîstina bi Hosiyan di Yemenê de (wekî 
peyayên şetrenca xwe) hikûmetên 
Erebî yên herêmê neçar bi bikaranîna 
arteşên xwe yên kilasîk (wek hesp, fîl 
û wezîrê şetrencê) û kişandina wan bo 
nav şereke partîzanî bike, ku serkevtina 
hevalbendiya Erebî tê de gellek dûr ji 
çavnihêriyê ye. 

Ji aliyekî din ve zirarên giran yên 
Hosiyan (bi taybetî yên sivîlan) di 
şerekî bi vî rengî de, tevî vê ku zirareke 
wisa rasterast nagihîne îranê, dikare 
barê berpirsayetiyeke siyasî û mirovî 


ya giran bixe ser milên hevalbendiya 
Erebî, û bi derbazbûna demê raya giştî 
û herêmî û helwestên civaka cîhanî 
berbirûyê wan bike. 

Bi vî rengî hevalbendiya Erebî nikare 
ji Tirkiyê jî, alîkariyê bixwaze, ji ber 
ku ne Tirkiye û ne jî endamên heval- 
bendiya Erebî, xwediyê hevalbendên 
wekî hevalbendên Erebî yên îranê di 
Rojhilata Navîn (Şî’eyên îraqê, Rejîma 
Sûriyê, Hizbullaha Lubnan, Hosiyên 
Yemen, û heya Şî’eyên Behrîn û Erebi- 
stanê) nînin ku xwediyê hevbendiyeke 
hizrî ya qahîmtir bin. 

Ew rejîmên Erebî li ser dijminatiya 
eşkere bi îslama siyasî re, çi ji cura 
AKP û îxwan, yan jî ji cura selefiyên 
cîhadî, û çi jî ji cura Şî’eya wê hiz- 
reke hevpar hene. Niha li ser erdê, ew 
girûpên girêdayî bi îslama siyasî ne ku 
lîstikvanên herî nû yên guherînkari- 
yan û şerên vê dawiyê yên Rojhilata 
Navîn in, û rejîma îranê bi xwe beşek 
ji vê lîstokê ye, û li ser erdekî bi vî 
rengî xwediyê gellek ceribandinan e, û 
rejîmên sekolar û helbet nedemokratîk 
ên Erebî piştevanê rastîn yên tu yek ji 
tevgerên bihêz yên naskirî bi îslama 
siyasî nînin, û pêgeha wan di nav wan 
lîstikvanan de tuneye. 

Di Sûriyê de jî girûpên wekî DAÎŞ’ê 
niha piraniya herêman di destên wan 
de ne. 


Di Yemenê de jî arîşeya Erebistanê eva 
ye ku nizane ku piştî bombebaranên 
esmanî li dijî Hosiyan û arteşiyên girê- 
dayî bi Elî Ebdullah Salih, li ser erdê 
dibe ji kîjan girûpan piştevaniyê bike, 
ji ber ku girûpên din yên bi bandor 
pêk tên ji Elqaîdeya Yemenê, û Hizba 
Îxwanî (îslah) ku herdujîji dîtingeha 
Erebistana Se’ûdî ve, wekî girûpên 
kêmehatî têne hesibandin, û eva di 
demekê de ye ku îran di nav Yemenê 
de, hevalbendên bihêz wekî Husiyan 
hene, û heya Tirkiye jî ku alîkariyeke 
zaf bi şoreşa Sûriyê re kir, wisa tê dîtin 
ku nikare zêdetir piştevaniya neyarên 
Beşar bike, da ku dijberiya îranê bikin, 
ji ber ku hekî wisa bike hevalbendên 
Amerîkayî yên xwe wê ji dest bide. 
Serbarê hebûna sînorên dûr û dirêj di 
navbera Sûriyê û Tirkiyê de vî welatî 
hêla ew cur’et tunebûye ku hêzên xwe 
yên leşkerî bike nav Sûriyê de. 

Di demekê de ku îranê ji hezaran 
kîlometran dûrtir yekîneyên pasdarên 
xwe şandine Sûriyê, û di şerên li îraq 
û Sûeriyê de beşdar e, û dikare ji riya 
Sîstanî, Beşar Esed û Nesrullah û Husi- 
yan ve xelkê bikêşe nav pevçûnan de. 
Di rewşeke bi vî awayî de, karê rike- 
berên herêmî ên rejîma îranê ji bo kêm- 
kirina nifûza rejîma îranê di herêmê 
de, bi bê guherîna stratejiya kevn wate 
“hevalbendiya bi rejîmên herêmê re, ne 
hewldan bo çûna nav xelkê herêmê de”, 
wê karê wan gellek dijwar û îza bike. 

Jin û Berxwedan 


Agirî 


Fatime Mihemedpena: “Birîna herî giran û bi êş a jiyana min ku bandorek nerênî xistiye ser min, roja 

şehîdketina du birayên min bi navên Husên û Salih Mihemedpena bûn, ku di nava refên 

/\ 

pêşmergên PDKI de canê xwe gorî kirin”. 


H: Arif Vêlzî 


B awerî bi xwe bûn, û hebûna 

îradeyek bihêz û şoreşgêr li kêleka 
fîdakirina tewahiya hez û xweşiyên 
jiyanê bê tu çavnihêriyekê, di pêxema 
azadî û serbestiya neteweyeke zulm- 
lêkirî de, bûye sedem ku şêrejinên Kurd 
li Kurdistana Rojhilat û di nava refên 
pêşmergên PDKI de, serbarê wan hemû 
salan derbiderî û awareyî û herweha 
di bin êrîş û topbaran û girtin û kuştin 
û terorên cur bi cur de, hêj bi zimanek 
sade û baweriyek asinîn û pir ji hêvî, 
dibêjin “Em şanaziyê bi rêbaza xwe 
ku heman rêbaza şehîdên serbilind ên 
Kurdistanê ye dikin, û heya gehîştin 
bi armancên gelê xwe, wê jiyana ji vê 
jiyanê zehmetir jî bi dil û can qebûl 
bikin”. 

Fatime Mihemedpena keça Mihemed û 
neviya Emer Paşa yek ji wan şêrejinan 
e ku, sala 1956’an (1335) li gundê 
Qelereş a serbi bajarê Serdeştê hatiye 
dinê. 

Fatime Mihemedpena di despêkê de 
derheq bi çavaniya nasyarî û tev- 
lîbûna xwe bi refên Partiya Demokrat 
a Kurdistana îranê û herweha jiyana 
xwe ya hevpar, weha bi rojnameya 
Agirî re daxive: “Di rastî de min ji riya 
malbata xwe ve, rê û rêbaza PDKI nas 
kir, jiber ku malbata min bi salan e 
ku xebatkarên rêya azadî û serbestiya 
Kurdistanê ne, û têkiliyên wan tevî 
PDKI hebûne. Lewra min her di zarokî 
de Partiya Demokrat nas dikir, lê di 
Sala 1977’an (1356) de minjiyana 
hevpar tevî Xidir sedaqet pêk anî. Tenê 
piştî çend mehan şoreşa gelên îranê serî 
hilda, û Xidir tevlî refên PDKI bû û 


çeka şeref û berxwedanê kire milê xwe 
de, û ji wî çaxî ve heya niha me jiyana 
xwe ya hevpar serbarê wan hemû zeh- 
metî û awareyiyê, di nava refên kadir û 
pêşmerge û malbatên PDKÎ de derbas 
kiriye û berhema jiyana me jî şeş zarok 
in “. 

Fatime Mihemedpena weke jinek 
fîdakar û xwedî îman bi rêbaza şehîdan, 
piştî derbazkirina zêdetir ji 35 sal 
jiyana nava şoreşê û Kurdatiyê de, 
çavnihêriyên xwe ji PDKI û hevjînê 
xwe Xidir weha tîne ziman: “Çavni- 
hêriya min weke hevjîna pêşmergeyekê 
ev e ku hizba min wefadar û emegnas 
be bi rêbaza şehîdan û hertim vê rêbazê 
bidomîne. Herweha çavnihêriya min ji 
Xidir jî ev e ku ji vê rêbazê demekeve û 
destan ji rêbaza şehîdan nekişîne. Xêncî 
vê çavnihêriyê, min tu çavnihêriyek 
din ji Partiya Demokrat û hevjînê xwe 
nine”. 

Fatime Mihemedpena piştî zêdetir ji 
35 sal jiyana siyasî di awareyiyê de, 
bi çavên pir ji hêvî ve roja herî xweş 
a jiyana xwe weha tîne ziman: “Roja 
herî xweş a jiyana min mixabin hêj 
nehatiye(Rizgariya Kurdistanê). Her- 
weha ji vê rojê ve ku me rêbaza PDKI 
hilbijartiye heya niha, me tu caran rûyê 
xweşiyê nedîtiye û hertim jiyana me di 
awareyî û derbideriyê de derbaz bûye, 
lê girîng ev e ku min di salên borî de 
û niha jî ew rêbaz domandiye, û di 
pêşerojê de jî, wê her şanaziyê bi vê 
rêbazê bikim û vê rêbazê bemadim”. 

Fatime Mihemedpena herweha derheq 
bi roja herî nexweş a jiyana xwe dibêje: 
“liyana pêşmergatiyê jiyaneke pir e ji 
zehmetî û nexweşî, lê çend roj di jiyana 



min de hene ku pir nexweş in, û tu 
caran ji bîra min naçin, û bi şev û bi roj, 
her yek ji wan bi xwe û di cihê xwe de 
min dilgiran û nerihet dikin. 


nava refên pêşmergên PDKÎ û rêbaza 
Qazî û Qasimlo û Şerefkendî de canê 
xwe gorî baregehên azadî û serbestiya 
Kurdistanê kirin”. 


Roja herî nexweş û birîna herî giran, 
roja jidestdana rêberên navdar ên Kurd 
Dr. Qasimlo û Dr. Sadiq Şerefkendî 
ne. Piştî jidestdana wan du rêberan, 
birîna herî giran û bi êş a jiyana min ku 
bandorek nerênî xistiye ser min, roja 
şehîd ketina du birayên min bi navên 
Husên û Salih Mihemedpena ye, ku di 


Fatime Mihemedpena di dawiyê de 
rû li xelkê Kurdistanê dike û bi vê 
gotinê dawiyê bi hevpeyvîna xwe tîne: 
“Ez daxwazê ji xûşk û birayên xwe 
li Kurdistana Rojhilat dikim ku refên 
PDKI bigrin pêşiya xwe û destan ji 
piştevaniya partiya xwe bemedin”. 

Keçeke xwendekar a Kurd kete nav refa hilbijartiya Karateya îranê de 


L i gora nûçegehaniyan, keça 
werzişvan ya bi navê Zara 
Rezayî, xelkê bajarê Bokanê bo refa 
hilbijartiya Karateya îranê hatiye 
diyarîkirin. 

Eva yekemîn car e ku werzişvaneke 
kurd ku xelkê bajarê Bokanê ye, bo 
nav refa hilbijartiya Karateya îranê tê 
gazîkirin. 

Ev keça werzişvan piştî vê ku li berber- 
ekanêya kêşa jêr 68 kîloyî, ku li Şîrazê 


bi rê ve çû beşdarî kir, karî here nav 
refa hilbijartiya karateya îranê de. 

Zara Rezayî ku xwendekara beşa 
pizişkî li zankoya Tewrêzê ye, yekemîn 
keça werzişvan a parêzgeha Urmiyê 
ye ku kariye here nav refên hilbijartiya 
karateya îranê de. 

Her di vê pêwendiyê de meha derbaz- 
bûyî xatûna Nîgar Husênî werzişvana 
kurd û xelkê bajarê Sine weke fêrkarê 
(rahênerê) hilbijartiya karateya îranê 
hat diyarîkirin. 



Têkwandokarekî Kurd pileya yekemîn di Asiyayê de bi dest ve anî 


K urdistanmcdia: Mihemed Xanî, 
têkwandokarê kurd û xelkê 
kirmanşanê di kêberkêya Asiyayî ya 
Çîna Taype de, mîdala zêr bo xwe bi 
dest ve anî. 

Li gora nûçegehaniyan, têkwandokarê 
kurd xelkê bajarê Kirmanşanê di 
kêberkêyên pomseya qehremaniya 
Asya ku di du temenên cuda de “zarok 
û nûciwan” bi beşdariya 127 têkwan- 


dokaran li 17 welatan û li hola 
zanîngeha Taype ku di welatê 
ÇînaTaype de bi rê ve çû, pi- 
leya yekem bi dest ve anî. 

Eva yekemîn gera pêşbirkêya 
qehremanê Têkwandoya 
Zarokên Asiya “giyorogî” bû 
ku li 25.01.1394 (14’ê Nîsanê) 
li Çînê dest pê kir, û heya 
27.01.1394’an (16’ê Nîsanê) 
dom hebû. 



Beşdariya jinan di yarîgehan de pirseke sereke nine 



N ûnereke Civata Şêvra Îslamî ya 
îranê ragehand ku beşdariya 
jinan di yarîgehên werzişî de pirsek 
ne sereke ye, û bona pejirandina 
her biryar û peyreweke navxweyî di 
vê derheqê de, hewce ye ku boçûna 
zanayên ayînî bête berçavgirtin. 

Lalê Êftixarî ku endama Heyeta Rêve- 
berî a Komisyona Çandî a Civata Şêvra 
Îslamî ya îranê ye, di gotubêjekê de 
tvî nawenda nûçegehaniya “Xanêyê 
Mêlet” ragehand ku Wezareta Werziş 
û Wezareta Navxwe(Kêşwer) niha 
mijûlî çêkirina biryamameyekê ne bona 


Hîlarî Kilînton bûye armanca êrîşên torên civakî 


beşdariya jinan di yarîgehên werzişî de. 
Her du heftî berî niha cîgirê Wezareta 
Werziş û Ciwanên îranê bas ji pejiran- 
dina gelaleyekê ji aliyê “Şêvra Ewlehî” 
derheq bi beşdariya malbat û jinan di 
yarîgehên werzişî de kir, lê piştî demek 
kêm deshilata îranê gotinên navbirî bi 
nersat dan zanîn û ret kirin. 

Eva di demekê de ye ku beşdariya 
jinan di piraniya pêşbirkêyên mêran 
de qedexe ye ku tenê hindek caran û di 
hindek yarîgehan de jinên bîhanî karîne 
ku beşdariyê tê de bikin. 


hatin nivîsandin. 


P iştî belavbûna nûçeya xwe berbi- 
jêrkirina Hîlarî Kilînton a 67 salî 
bona posta serkomariya Amerîkayê, 
navbirî di torê civakî de ket ber êrîşê 
û jin bûn û temenê wê bûye henekên 
karberên Întêmêtî. 

Henekên weke “Herackirina %30 a 
kincên jinan”, “Ew kete erdê, û nekarî 
cardin rabe ser piyan”, “Here kirasê 
mêrê xwe otî bike”, Ew dibêje “Dengên 
xwe bidin min, jiber ku zêdetir ji her 
berbijêrek din Hormonên mêran di leşê 
min de hene” , Hîlarî dibêje “469 sal te- 
menê min e, helbet li gorî salên Seyan” 
li ser Hîlarî Kilînton di torên civakî de 


Eva di demekê de ye ku di navbera wan 
karberan de, gellek kes hebûn ku bi zimanê 
Farsî jinbûn û temenê Hîlarî Kilînton kiribûn 
armanca henekên xwe û nivîsandibûn : 

“Hekî Hîlarî bibe serkomar, wî çaxî Kilînton 
wê bibe xanima yekem a Amerîkayê”, “Xaltîk 
Hilarî destan ji siyasetê bikişîne û di vê dawiya 
temenê xwe de here û bigihîje jiyana xwe”, 
“Dengê Tevrê kolîna qebrê Hîlarî tê”, “Hekî 
Hîlarî di malbata xwe ya biçûk de karîba 
rêveberiya Kilînton bike, bi vê derbazbûya 
evîndariyê, hinek zêdetir wê xizmeta civaka 
Amerîkayê kiriba”. 

Çand 


Agirî 


Gotinên 

Navdaran 



A: Firat Cewerî 

Jinek an hez dike, an jî nefret dike, 
nîvê wê tune ye. 

Syrus 

Gelekji jinan mîna resimên xwe ne 
ciwan in. 

Sir Max Beerbohm 

Yê pisîkan neh ruhê wan, yê jinan jî bi 
qasî neh pisîkan ruhê wan heye. 

Fuller 

Di dinyayê de tiştê ku pir tê guhertin 
awayê porşehkirina jinan e. 

Addison 

Ji keçek xerab jina baş demakeve. 

Benjamin Franklin 

Liberketinên jinan wek bahozên 
havînan e; xurt e, lê kurt e. 

Joanna Baiiiie 

Jin çavên ku her tiştî dibîne jî, dix- 
apîne. 

Dostoyevskî 


Ferhenga termên matematîkê derket 



F erhenga Termên 
Matematîkê bi ama- 
dekariya Dilawer Zeraq û 
Mem Wenda derket. 

F erhenga Termên 
Matematîkê, di 4 salan de 
hatiye amadekirin. Di beşa 
yekem de, term (navên 
têgihî) wekî kurdî-fransî- 
îngilîzî-almanî-tirkî hatine 
rêzkirin. Di beşa duyem de 
jî term, wekî; tirkî-kurdî 
hatine rêzkirin. 


Dilawer Zeraq derbarê ferhengê de 
ji Rûdawê re wiha got: “Amadekirina 
Ferhenga Tennên Matematîkê, di sala 
201 l’an de dest pê kir. 

Di binavkirina termên (navên têgihî) 
ên matematîkê de, me car caran 
mentiqa Kurdî car caran jî mentiqa 
Matematîkê da pêş, û di ser wan re term 
û nav ava kirin. Herwiha çiqas ji destên 
me hat, me xwe gihande xebatên ku 
berî xebata me hatine kirin, û me mifah 
ji wan wergirt”. 


Xelatgirê Nobelê, “Guenter Grass” koça dawiyê kir 


X elatgirê Xelata Nobelê ya Ede- 
biyatê, “Guenter Grass” di te- 
menê 87 saliyê de, li nexweşxaneyeke 
bajarê “Luebeck”ê li bakura Alman- 
yayê wefat kir. 

Ev yek îro ji aliyê weşanxaneya “Steidl 
Verlag“ hate piştrastkirin. 

Guenter Grass wekî yek ji girîngtirîn 
nivîskarên Almanî yê piştî şerê 
duyemîn yê cîhanî dihate hesibandin. 

Di sala 1959’an de yekemîn romana wî 
“Die Blechtrommel” (Dahol) derket, 
û bi wê romanê “Guenter Grass” li 
seranserê dinyayê hate naskirin. Di sala 
1999’an de, Guenter Grass ji bo xebata 


xwe ya wêjeyî xelata nobelê ya Edebi- 
yatê wergirt. 

“Guenter Grass” dostekî nêzîk yê 
nivîskarê Kurd Yaşar Kemal bû, û li 
derheq siyaseta Tirkiyê di hemberî 
Kurdan de, gellek caran Tirkiye rexne 
kiribû. 

“Guenter Grass” herwiha hikûmeta 
Almanyayê jî ji ber firotina çekan bi 
Tirkiyê rexne dikir, û bal kişand ser vê 
yekê ku ew çek di hemberî Kurdan de 
têne bikaranîn. 

“Guenter Grass” di sala 1927’an de, li 
bajarê “Danzîgê” yê îro li Polandayê ji 
dayîk bibû. 



Pirtûka jînenîgariya Kadrî Cemîlpaşa 



J iyana Kadrî Cemîlpaşa ku 

neteweperestekî sedsala 20’emîn 
ê kurd e, bû pirtûk. Pirtûk behsa 
têkoşîna siyasî ya kurdan a sedsala 
20’emîn dike. 

Pirtûk ji aliyê Selahaddin Ugur ve 
bi zimanê tirkî hatiye nivîsandin, û 
weşanxaneya Avestayê ew çap kir. 

Pirtûk behsa guhertinên ji destpêka 


sedsala 19’an ve dike, ku biyavên 
siyasî û civakî yên kurdên di nava 
sînorên Osmaniyan de bi xwe ve digre. 
Di vê çarçoveyê de li ser jiyana Kadrî 
Cemîlpaşa disekine. 

Di nasîna pirtûkê de wiha hatiye gotin: 
“Di destpêka sedsala 20’emîn de 
neteweperweriya kurdî hedî hedî rû 
dide.” 


Pirtûka “1915, Komkujiya Ermeniyan” derket 


N ivîs û lêkolînên Rohat Ala- 
kom ên li ser Ermeniyan di 
pirtûkeke bi navê “1915 Komkujiya 
Ermeniyan” de hatin komkirin, û ji 
aliyê weşanxaneya Avestayê ve hate 
çapkirin. 

Sala 1915’an saleke reş e ji bo Er- 
meniyan. Ji milyonekê zêdetir Ermenî 
ji erdên xwe hatin dûrxistin, û bi darê 
zorê ji Anadoliyê hatin derxistin. Bi 
hezaran hatin kuştin, yan jî di rê û çolan 
de mirin. 


îro tê gotin di komkujiya 
Ermeniyan de dewleta Os- 
maniyan suçdar e. Hêzên 
dewletê, hêzên fermî ev 
pilan birine serî, û derbasî 
piratîkê kirine. 

Rohat Alakom di vê xe- 
bata xwe de çend rûpelên 
cuda, ji wê dîroka tarî, 
û çend bûyerên balkêş ji 
wan salên êşê radixe ber 
çavan. 






































Agirî 


Zimanê Kurdî 


20-04-2015 





Beşa 4. Dema nîvisine 


Valahiyen jerm dagirin 


Ez bu.M»,.........xwe liştan dibînim, 

J 

Ez bi pozê xwe...*......dikim. 

Ez biguhên........ 

| Ez bi......xwe xurekan dixwim û vexurekan..... 

Ez bi.........xwexurekan dicum. 


Beşa 5. Oema lîstiKê 


Bêjeyên jêrin di xaçepirsê de bibtnin. 

Tiştonek 



A: Mahir Berwarî 


1 - Yê girêday qelew dibit, yê 
vekirî zeîf dibit. 

- Qesra xodê danî, benî ya der lê 
vekirî. 

2- Herec herec, her êkê 15 derec. 
-Helec e malec e, bîst û pazd e 

derec e. 

3- Qotu qotu di destî da, singê sur 
e di pindê da. 

4- Hespê sipiye, bijî şîn. 

- Gayê dilo, heftê cilo. 

- Ho kilo, heft qat cilo. 

- Ser seyd e, şaşik şîn. (* kesik) 

- Li bin erdî pata dikit. 

- Goka mina sor, têde hene heft 
çermên spî bi dor. 

- Gayên nin e, sor hen e, heft 
çermên wan hen e, tu dizanî ew çi 
ne? 

5- Mamkê mino, mamkuk e, ya bi 
kiras û dersuk e, navê wê ziçepuk 
e. 

- Babê te yê mirî, di 7 mêze 
werkirî, serê girre kêra kirî. 

* Nêzîkî meteloka mesîn û hêkê 
ye. 

* Pîvok: giyayeke. 

6- Kumê hûtik, tije nûtik. 

- Kumê hezî tije derzî. 

7- Impîlê darîn e, ewil tal e, paşê 
şirîn e. 

8- Heko yê biçûk rihêt wî di spî 
ne, heko yê 

mezin rihêt wî di sor in, heku yê 
pîr, rihêt wî reş dibin. 


Têdîtin: Amadekar destkariya 
devoka metelokan nekiriye 

Xwendevanên hêja! 
Hûn dikarin bersiva 
tiştonekan bi riya E-Maila 
Agiri2003@gmal.com ji 
me re bişînin 

♦ Rojnameya “Agirî” di van malperên jêrên de bixwînin: 

♦ www.Kurdistanmedia.com 

♦ www.Agirimedia.org 

♦ rojnamaagiri@gmail.com 

♦ www.facebook.com/Agirikirmanji 


E - Mail: Agiri2003@gmail.com Hejmar (252) 


Terora Parîsê ji aliyê “Mît”ê ve bi 
rê ve çû 



P îştê lckolînek dûr û dirêj li hundir û derveyî welat, dewl- 
eta Firansayê hindek belgename eşkerek kirin ku tê de tê 
selimandin, dezgeha hewalgiriya Tirkiyê, wate “Mît”ê, terora 
sê çalakvanên ser bi PKK’ê li Parîsê encam daye. 

Rojnameya Lomond a Firansayê jî, li ser bingeha wan 46 bel- 
genameyan, “Mît”ê weke sedema terora Sekîne Cansiz û Fîdan 


Hekî bejna te kurt be, agehdarî 
dilê xwe be 


Doxan û Leyla Soylemez dide 
zanîn. 

Dozgerê vê terorê herweha 
ragehand ku “Umer Gunay” 
tometbarê jimare yek ê vê 
dosiyê, ser bi dezgeha hewal- 
giriya Turkiyê wate Mîtê ye. 

Belgename vê yekê eşkere 
dikin ku bona birêvebirina 
terora wan sê çalakvanan li pê- 
textê Firansayê, 6 hezar Euro 
hatiye dayîn û herweha di yek 
ji wan belgenameyan de faylek 
bi deng heye ku tê de 2 kesên 
ser bi dezgeha Mîtê tevî Umer 
Gunay daxivin û pîlana terorê 
dadirêjin. 


v kesên ku bejna wan 
zaf bilind nine, egera vê 
ku rastî nexwşiya dil bên zaf 
e, ji ber vê sedemê ev kesên 
ku bejna wan kurt e, dibe zaf 
agehdarê saxlemiya xwe bin. 

Vekolînek nû li Berîtaniya li 
zanîngeha “Lîstir” hatiye en- 
camdan, û li ser 183 hezar jin û 
mêran encamp dane, vekolînê 
eşkere kiriye ku ev kesên 
ku bejna wan kurt e, egera 
tûşbûna wan bi nexweşiya dil 


bi qasî % 13.5 zêde dibe. 

Ev kesên ku bejna wan 1.52 
mêtr bilind be, egera wan bi 
nexweşiya dil %32 zêdetir e ji 
wan kesane ku dirêjiya bejna 
wan 1.67 mêtr e. 


Çavkanî: El-erebiye 




Çend pêşniyar bo bihêzbûna çav 



arezayên Almanî di 
warê çav de, eva eşkere 
kirin ku dikarin bi çend cur 
meşqkirina bi çavan, çav ji 
mandîbûn û hişikbûnê bi- 
parêzin, û ew yek dibe sedem 
bo çalakkirina soriya xwînê 
di çavan de, û hevdem çalak- 
kirina rijîna rondikan. 

Herwisa piştî xwendin û 
karkirin li ser Kampiyoterê, 
dikarin wan çend rahênanan bi 
çavan bikin, bona vê ku çavên 
we ji bêhêzî û mandîbûnê bê 
parastin. 


1 -Miqandina çavan heta du 
xûlekan, û destên xwe jî 
danêne ser çavan. 

2- Kêşana wêneyeke xir li ser 
kaxezê, û ev kaxez bi dîwar 
ve bê zeliqandin, û piştre çend 
xûlekan reşka çavên xwe bi 
awayê bazineyî bilivlivînin, ev 
yek dibe sedem bo bihêzbûna 
masûlkên çavan. 

3- Mêzekirina wêneyeke gellek 
dûr ji çavên we. 



Pênc peykerên ku dema wan bi ser çû 



Peykerê “Sîsîl Rodz” ku yek ji 
kesayetiyên serdema îsti’mara 
(Mêtingeriya) Berîtaniyayê 
bû, roja 09.04.2015’an û piştî 
nerazîbûnên xwendekaran, 
li ser zanîngeha Kîp Tawn a 
Afrîqaya Basûr anîn xwarê. 

Di sala 2003’an de û piştî ku 
artêşa Amerîkayê dewleta 
Sedam Husên ji nav bir û dest 
bi ser bajarê Bexdayê de girtin, 
peykerê Sedam Husên li mey- 
dana sereke a bajarê Bexdayê 
anîn xwar. 

Di sala 2011’an de, xelkê 
nerazî ê welatê Lîbiyayê, piştî 
serhildanek seranserî û heri- 
fandina deshilata wî çaxî, serê 
peykerê “Mu’emer Qezafî” 
jêkirin, û piştre lê dixistin. 

Di heyva Desember a sala 
2013’an de û di dema 
xwenîşandanên xelkê nerazî 
ji hikûmeta Rûsiyayê, xelkê 
nerazî peykerê “Wêladimîr 
Lênîn” rêberê şoreşa Rûsiyê 
anîn xwarê. 


Di sala 1991’an de peykerê 
“Filîks Dirjînskî” avakerê 
yekemîn hêza nehênî a polîsê 
Şorewî naskirî bi “Çikê” li 
meydana Lobînaka ya bajarê 
Moskoyê anîn xwarê. 

Di sala 2013’an de peykerê 
Boronz a Zeynedin Zeydan 
lîstikvanê Firansî ku tê de 
şêweya lêdana derbê li rike- 
berê xwe di Kûpa Cîhanî a sala 
2006’an de derdixe, li nawen- 
da pêtextê welatê Qeterê wate 
bajarê Dohê anîn xwarê. 


















